**confesiune**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

eu pot renunţa la tot

spre deosebire de tine

nimic nu mă ţine captivă

nici măcar ciobul acesta de gând

unde înghesui amintiri despre noi

excesul de teamă îl datorez unei lumi

pe care nu ştiu să ţi-o descriu

mâine

abia mâine voi găsi răspuns întrebărilor tale

azi e pe sfârşite

tăiat de ghilotina timpului ce-şi accelerează pasul

în vreme ce noi mai căutăm definiţii pentru ieri

eu pot renunţa la mine de dragul tău

dar ştii uneori inima ne joacă feste

riscând asemeni unui parior nebun pe ultima carte

spune-mi

tu îndrăzneşti?

\*\*\*

nu pot renunţa la zbor

aripa lui mă eliberează

de colbul drumului bătătorit de caii

ce frământă lutul uscat

cu lacrima copitelor

de colivia cu ferestre vopsite în negru

pe care soarele scrie cu graffiti

sonete de dor

mi-e teamă de mine

când nu mai suntem doi

și nu pariez niciodată pe fericire

la singular

singur nu poți câștiga

singurătatea e doar un pas spre moarte

n-aș îndrăzni să-mi joc pe ea

ultima carte

liliana trif ioan grigoraș